РЕШЕНИЕ НА КОМИСИЯТА
от 21 март 2007 година
относно схема за държавна помощ C 18/2006 (ex N 524/2005), която Италия възнамерява да приведе в действие в полза на малки и микропредприятия
(нотифицирано под номер C(2007) 1175)
(само текстът на италиански език е автентичен)
(Текст от значение за ЕИП)
(2007/335/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 88, параграф 2, първа алинея от него,
като взе предвид Споразумението за създаване на Европейското икономическо пространство, и по-специално член 62, параграф 1, буква а) от него,
като покани заинтересованите страни да представят мненията си в съответствие с посочените по-горе разпоредби (1),
като има предвид, че:
I. ПРОЦЕДУРА
(1)
С писмо от 18 октомври 2005 г. италианските органи уведомиха Комисията за посочената по-горе схема за помощ. С писма от 20 декември 2005 г., 13 март 2006 г. и 27 март 2006 г. те предоставиха допълнителна информация на Комисията. С писма от 10 ноември 2005 г. и 8 февруари 2006 г. Комисията поиска допълнителни сведения.
(2)
С писмо от 16 май 2006 г. Комисията уведоми Италия, че е решила да открие процедурата, посочена в член 88, параграф 2 от Договора за ЕО, по отношение на мярката за помощ.
(3)
Решението на Комисията да открие процедурата беше публикувано в Официален вестник на Европейския съюз (2). Комисията покани заинтересованите страни да представят мненията си.
(4)
Италия изпрати коментарите си с писмо от 23 юни 2006 г., в което обяви намерението си да представи допълнителни мнения по определен аспект.
(5)
По време на процедурата не бяха получени мнения от други заинтересовани страни.
(6)
С писма от 21 септември 2006 г. и 10 януари 2007 г. Комисията поиска допълнителна информация.
(7)
С писмо от 30 януари 2007 г., заведено в Комисията на 2 февруари 2007 г., Италия уведоми Комисията, че мярката, за която бе постъпило уведомление, е оттеглена.
II. ПОДРОБНО ОПИСАНИЕ НА МЯРКАТА
(8)
Целта на мярката бе подпомагане на растежа на микропредприятията и на малките предприятия чрез процес на обединяване (сливане или придобиване на микро- и малки предприятия посредством данъчни облекчения). Бюджетът за мярката, за която е постъпило уведомление, възлиза на 120 милиона EUR за 2006 г., 242 милиона EUR за 2007 г. и 122 милиона EUR за 2008 г.
(9)
Правното основание за мярката е член 2 от Декрет-закон № 106 от 17 юни 2005 г., превърнат в Закон № 156 от 31 юли 2005 г. Правното основание включва клауза за прекратяване. Схемата за помощ не е приведена в действие.
(10)
Италия вече е приложила аналогична мярка през 2005 г. (3) в рамките на регламента за груповото освобождаване на помощ за МСП (4). Въпросната версия на мярката ограничава данъчния кредит до 50 % от разходите за консултантски услуги за процеса на сливане или придобиване. Италианските органи посочиха, че предвид въпросното ограничение мярката е имала относителен успех със 132 молби за данъчен кредит в размер на общо 3 442 261 EUR, от които само 46 са приети за данъчни облекчения в размер на 415 306 EUR.
III. МНЕНИЕ НА ИТАЛИЯ
(11)
С писмо от 30 януари 2007 г. италианските органи уведомиха Комисията, че бюджетът за въпросната мярка е изразходван за други цели и че мярката, за която е постъпило уведомление, не е приведена в действие и е била оттеглена.
IV. ОЦЕНКА
(12)
След оттеглянето на уведомлението процедурата става безпредметна.
V. ЗАКЛЮЧЕНИЕ
(13)
Поради това Комисията реши да закрие процедурата, предвидена в член 88, параграф 2 от Договора за ЕО, тъй като тя става безпредметна вследствие на оттеглянето на мярката от страна на Италия,
ПРИЕ НАСТОЯЩОТО РЕШЕНИЕ:
Член 1
След оттеглянето от страна на Италия на мярката, за която е постъпило уведомление, настоящата процедура става безпредметна. Поради това Комисията реши да закрие процедурата, открита в съответствие с член 88, параграф 2 от Договора за ЕО.
Член 2
Адресат на настоящото решение е Италианската република.
Съставено в Брюксел на 21 март 2007 година.